Massa fájlalta nyakát a teszt után — F1VILÁG.HU
Massa fájlalta nyakát a teszt után
Azt követően, hogy kedden a rossz idő miatt csak délután gördülhetett pályára, Felipe Massa szerdán egy sikeres tesztnapot teljesített az olaszországi Mugellóban, ám elmondta, hogy a gyors kanyarokban egy kicsit fájt a nyaka.
A Ferrari brazil pilótája még a július végi Magyar Nagydíjon szenvedett súlyos-, életveszélyes balesetet, ami miatt ki is kellett hagynia a szezon második felét.
Massa októberben már tesztelt egy napot a csapattal, majd novemberben néhány bemutató kört teljesített az idei modellel a Ferrari World Finals-on Valenciában, ám a csapat hétvégi karácsonyi partiján újabb tesztlehetőséget kért a vezetőségtől.
A brazil pilóta tegnap és ma egy kétéves, demonstrációs gumikkal szerelt F2007-es modellel gördülhetett pályára Mugellóban, ám a teszt második napját követően nyaki fájdalmakra panaszkodott, bár ennek nem tulajdonított nagy jelentőséget.
“Egy kicsit fájt a nyakam, elsősorban a gyors kanyarokban. Azonban a többi rendben ment, minden ugyanolyan volt, mint a balesetem előtt, így nyugodtan repülhetek vissza családomhoz a karácsonyi ünnepekre” – idézte Massát a Reuters.